Beslutning fra Det Rådgivende Udvalg for EKSF

om Kommissionens meddelelse (KOM(1999) 453 endelig udg. af 5. oktober 1999) til Rådet, Europa-Parlamentet og Det Rådgivende Udvalg for EKSF om statusrapport om den europæiske stålindustris konkurrenceevne

(2000/C 136/07)

(vedtaget enstemmigt på det 349. plenarmøde den 6. april 2000)

DET RÅDGIVENDE UDVALG FOR EKSF,

- der henviser til bestemmelserne i artikel 46 i traktaten om oprettelse af Det Europæiske Kul- og Stålfællesskab (EKSF-traktaten), ifølge hvilke Kommissionen skal foretage detaljerede analyser af situationen og de generelle udsigter for stålsektoren, vurderinger af produktion, forbrug, import og eksport af stål samt tendenser i forbindelse med beskæftigelse og uddannelsesbehov(1);

- der henviser til memorandum fra Det Rådgivende Udvalg for EKSF af 28. juni 1995 om perspektiverne i forbindelse med EKSF-traktatens udløb i 2002;

- der henviser til Europa-Parlamentets udtalelse, offentliggjort i 1996, om Kommissionens meddelelse "Reaktivering af strukturomlægningen inden for Fællesskabets jern- og stålindustri" (KOM(94) 265), i hvilken Parlamentet beskriver de foranstaltninger, det finder påkrævede i forbindelse med EKSF-traktatens udløb;

- der henviser til Kommissionens erklæringer under Det Rådgivende Udvalgs møde den 17. december 1998 for så vidt angår første led i en meddelelse, der skal behandle den europæiske jern- og stålindustris globale varige konkurrenceevne;

- der henviser til Kommissionens meddelelse af 20. januar 1999 til Rådet, Europa-Parlamentet, Det Økonomiske og Sociale Udvalg og Regionsudvalget om "Europæisk erhvervslivs konkurrenceevne i den globale økonomi: Forslag til styrkelse af erhvervslivets konkurrenceevne", i hvilken Kommissionen erklærer, at målet for en bæredygtig og varig udvikling i Europa bør være at skabe de nødvendige økonomiske og sociale forudsætninger for både at kunne bevare miljøet, styrke konkurrenceevnen for de europæiske virksomheder og bidrage til øget beskæftigelse;

- der henviser til Kommissionens meddelelse (KOM(1999) 453 endelig udg.) til Rådet, Europa-Parlamentet og Det Rådgivende Udvalg for EKSF om "Statusrapport om den europæiske stålindustris konkurrenceevne", der blev vedtaget af Kommissionen den 5. oktober 1999, og Kommissionens senere bekendtgørelse af, at den vil iværksætte en struktureret opfølgning i samarbejde med de grupper, der er aktive på markedet;

- der henviser til beslutning fra Det Rådgivende Udvalg for EKSF af 15. oktober 1999 om behovet for effektiv gennemførelse af foranstaltninger til bekæmpelse af illoyal import (dvs. som ikke overholder de af WTO fastsatte regler) på der europæiske stålmarked;

- der henviser til beslutning fra Ministerrådet (Industri) af 9. november 1999 om at videresende meddelelsen om den europæiske stålindustris konkurrenceevne via De Faste Repræsentanters Komité til de forskellige arbejdsniveauer med henblik på at foretage en mere tilbundsgående analyse og drage de nødvendige konklusioner;

- der henviser til betydningen af dette dokument under overgangsfasen fra EKSF-traktaten til den generelle traktat med henblik på udnyttelsen af erfaringer fra EKSF, der også vil kunne være af betydning for andre industrielle sektorer i Europa,

BIFALDER:

- at Europa-Kommissionen bestræber sig på at opflyde den forpligtelse, som den påtog sig i 1995, dvs. at udarbejde et dokument om stålindustriens konkurrenceevne som supplement til hensigtsdokumentet om de finansielle aspekter i forbindelse med udløbet af EKSF-traktaten (KOM(97) 506 endelig udg.);

- at Kommissionen påtænker at supplere sin tværsektorielle meddelelse om de europæiske virksomheders konkurrenceevne med en analyse af de forskellige industrisektorer i Europa. Derfor har medlemmerne af Det Rådgivende Udvalg allerede villet indlede en dialog med Kommissionen på dette indledende stadium og har meddelt deres synspunkter om metoderne til bibeholdelse af konkurrenceevnen for stålindustrien i EU;

- at Kommissionen punkt for punkt behandler, hvad den anser for at være de væsentlige årsager til den dybtgående strukturændring i den europæiske stålindustri;

- at Kommissionen er i færd med at undersøge, hvordan stålindustriens nuværende struktur vil udvikle sig under hensyntagen til den voksende globalisering af markederne;

- at Kommissionen erkender fordelene ved en struktureret dialog med de vigtigste aktører (producenter, arbejdstagere og forbrugere/mellemmænd) på stålmarkedet, og at den ser velvilligt på etableringen af et rådgivende organ, der kan samle disse parter også i perioden efter 2002, dvs. efter EKSF-traktatens udløb, som erstatning for Det Rådgivende Udvalg;

- at Kommissionen har fremlagt et første idégrundlag for, hvordan den agter at støtte landene i Central- og Østeuropa med at omstrukturere deres stålindustri med henblik på deres integrering i EU's indre marked;

- at Kommissionen har besluttet, i samarbejde med aktørerne på stålmarkedet, at fortsætte undersøgelsen af denne branches konkurrenceevne og jævnligt aflægge rapport herom til Rådet -

MEN BEKLAGER DOG SAMTIDIG:

- at Kommissionen, selv om den anerkender den positive rolle, som EKSF-traktaten har spillet i integreringen af den europæiske stålindustri og i udviklingen af markedet for stål, og til trods for de beslutninger, der er vedtaget af Det Rådgivende Udvalg for EKSF, ikke mere udførligt behandler de dele af traktaten, som bør bevares efter 2002 (gradvis ikraftsættelse): herunder hører bl.a. opretholdelsen af strenge lovgivningsmæssige regler om statsstøtte, bibeholdelse af en række effektive statistiske værktøjer, stålprognoserne og passende sociale foranstaltninger i forbindelse med omstruktureringen;

- at Kommissionen, i den del af meddelelsen, der omhandler internationaliseringen af stålmarkedet, ikke i tilstrækkelig grad lægger vægt på behovet for, at der i samtlige medlemsstater findes en fast lovgivningsmæssig ramme, hvori indgår de økonomiske, sociale og økologiske aspekter af en vedvarende udvikling. Det Rådgivende Udvalg beklager ligeledes, at man i meddelelsen ikke kommer ind på de virkninger for stålværkernes konkurrenceevne, som de påtænkte foranstaltninger til energiafgifter vil udgøre, og udvalget understreger i denne sammenhæng, at det finder, at sådanne afgifter ikke er et effektivt middel til at nå de ønskede miljømæssige mål;

- at Kommissionen, i de tilfælde, hvor der er påvist, at illoyal import, som ikke overholder de af WTO fastsatte regler, skader den europæiske stålindustri, ikke med tilstrækkelig energi anvender de internationale handelsinstrumenter, den råder over;

- at Kommissionen i sin beskrivelse og analyse af stålmarkedet ikke på passende måde behandler stigningen i importen og derfor baserer sin udtalelse på en for positiv evaluering af situationen;

- at Kommissionen ikke anfører, hvordan man agter at håndtere de sociale konsekvenser af de kommende fusioner, rationaliseringer eller iværksættelsen af nye teknologier, og heller ikke anfører, hvordan man vil videreuddanne personalet, så det kan opfylde industriens kommende krav;

- at vigtige betingelser i forbindelse med de central- og østeuropæiske landes snarlige tiltrædelse af EU ikke er nærmere behandlet, nemlig:

- at disse lande, efter deres EU-tiltrædelse, ikke under nogen omstændigheder bør indrømmes undtagelser fra de strenge fællesskabsbestemmelser vedrørende statsstøtte, samt at omstruktureringen af industrien i disse lande skal være afsluttet inden datoen for deres EU-tiltrædelse

- at Kommissionen bør sikre sig, at de omstruktureringsprogrammer for stålindustrien, der iværksættes i disse lande, indeholder bestemmelser, der kan afsvække de dramatiske sociale følger af denne udvikling, og som involverer de sociale partnere i processen, i givet fald må erfaringerne fra EKSF kunne tjene som reference;

- at man i dokumentet, til trods for den generelle støtte fra Kommissionens side til den sektorielle dialog, blot konstaterer, at Det Rådgivende Udvalg for EKSF forsvinder, samtidig med, at der kun er vage hentydninger til det nye organ, der vil skulle fortsætte dette positive virke efter 2002, og således ikke på nogen måde tager hensyn til de forslag, som Det Rådgivende Udvalg for EKSF har fremsat i forbindelse med dette vigtige spørgsmål.

KONKLUSIONER

- I betragtning af den skærpede internationale konkurrence mener medlemmerne af Det Rådgivende Udvalg for EKSF, at de vigtigste foranstaltninger til sikring af de lovgivningsmæssige rammer, der er påkrævede for at bevare den europæiske stålindustris konkurrenceevne, bør vedtages i snævert samarbejde med Europa-Kommissionen. Kommissionen bør klart angive, hvordan de i meddelelsen omtalte foranstaltninger agtes iværksat.

- I denne sammenhæng er det navnlig påkrævet, at de brugbare dele af EKSF-traktaten gradvis integreres i EF-traktaten for derigennem at tage højde for den vedvarende vækst og stigende internationalisering af stålmarkedet samt at kunne imødegå de sociale problemer, der i fremtiden vil kunne opstå som følge heraf, navnlig i ansøgerlandene.

- Det Rådgivende Udvalg for EKSF håber, at medlemsstaterne i Rådet drager de nødvendige politiske konklusioner af meddelelsen om stålindustriens konkurrenceevne for derigennem at kunne etablere grundlaget for en bæredygtig udvikling af denne industri.

- For at gøre denne opfølgning lettere vil Det Rådgivende Udvalg for EKSF i nær fremtid udarbejde et dokument indeholdende politiske forslag om de væsentligste faktorer, der har indflydelse på den europæiske stålindustris konkurrenceevne.

(1) 1. Jf. "Generelle mål for stål", der blev offentliggjort regelmæssigt indtil 1990, og som behandlede målene i forbindelse med modernisering, planlægning af produktionen på lang sigt samt produktions-, beskæftigelses- og uddannelseskapaciteter.

2. Jf. meddelelse fra Kommissionen til Rådet og Europa-Parlamentet: "Mod en styrkelse af jern- og stålindustriens konkurrenceevne - Behovet for en ny strukturomlægning" (SEK(92) 2160 endelig udg.) af 23. november 1992.

3. Jf. tre meddelelser fra Kommissionen til Rådet og Europa-Parlamentet om omstillingen af Fællesskabets stålindustri (KOM(94) 125, KOM(94) 265, KOM(94) 466).